STILLESTÅENDE: Mens den italienske entreprenøren Condotte kjemper for å unngå konkurs, står arbeidet på deler av Follobanen stille. Foto: Heiko Junge / NTB scanpix

Full stans i byggingen av deler av Follobanen

Deler av byggingen av et landets største infrastrukturprosjekter, Follobanen, har stått stille i to uker fordi den italienske entreprenøren kjemper mot konkurs.

innenriks.vaktsjef@ntb.no

29. januar 2018

Artikkelen er over to år gammel

Det er arbeidet med strekningen som skal føre Follobanen inn til Oslo S, som er stanset.

Det er usikkert når arbeidet kan komme i gang igjen, men kommunikasjonsleder Nina Aasmundsen i Follobanen sier til Aftenposten at man «håper å finne en løsning i løpet av uken».

Bygg.no har tidligere omtalt at den italienske entreprenøren Condotte igjen er i økonomisk trøbbel. Tidlig i januar var Condotte i så store problemer at selskapet ba om – og fikk innvilget – konkursbeskyttelse av en domstol i Roma.

Mens forhandlingene pågår står det stille på de to store anleggsområdene ved Oslo S, Gamlebyen og Middelalderparken i Oslo.

Condotte har to av de fem totalkontraktene for Follo-banen. Rundt 100 underleverandører og tjenesteytere som jobber med prosjektet i Norge, påvirkes av situasjonen. Aasmundsen sier man håper å unngå forsinkelser på prosjektet.

Publisert: 29.01.18 kl. 23:47